b'\n_START_ARTICLE_\nZmaj s sedmerimi glavami\n_START_PARAGRAPH_\nZmaj s sedmerimi glavami je slovenska ljudska pravljica.\n_START_SECTION_\nVsebina\n_START_PARAGRAPH_\n\xc5\xbdivel je zelo mo\xc4\x8dan mladeni\xc4\x8d, ki je od\xc5\xa1el po svetu, da bi si zaslu\xc5\xbeil kruha in si poiskal sre\xc4\x8do. Pride v kraj, kjer ljudje trpijo zaradi zmaja s sedmerimi glavami, ki je pokon\xc4\x8dal \xc5\xbee mnogo ljudi. Kralj de\xc5\xbeele razglasi, da tistemu, ki premega zmaja, da svojo h\xc4\x8derko za \xc5\xbeeno ter kraljevsko oblast. Mladeni\xc4\x8d se javi kralju ter gre na boj. S sabo vzame te\xc5\xbeak me\xc4\x8d ter se odpravi proti jezeru, kjer prebiva hudobni zmaj. Za mladeni\xc4\x8da izve tudi velika\xc5\xa1, ki \xc5\xbeeli prevzeti kraljev prestol. Vendar se zmaja zelo boji in mladeni\xc4\x8du skrivaj sledi, da on opravi delo namesto njega. Ko pride mladeni\xc4\x8d do zmaja, ga le ta takoj napade, mladeni\xc4\x8d pa mu poseka vseh sedem glav ter pore\xc5\xbee iz zmajskih ust vseh sedem jezikov, glave pa pusti ob jezeru. Ker je truden gre v gozd in zaspi. Velika\xc5\xa1 medtem \xc4\x8dasom pobere vseh sedem glav ter se odpravi nazaj v grad. Kralj se novice, da je zmaj mrtev, razveseli ter priredi gostjo in okli\xc4\x8de zaroko| med velika\xc5\xa1em in h\xc4\x8derjo. V grad pride tudi mladeni\xc4\x8d ter kralju pove, da je on ubil zmaja. Kralj se sprva razhudi, ko pa mu mladeni\xc4\x8d poka\xc5\xbee sedem jezikov, sprevidi da govori resnico. Velika\xc5\xa1a zaprejo v je\xc4\x8do, mladeni\xc4\x8da pa zaro\xc4\x8di s h\xc4\x8derjo in mu izro\xc4\x8di krono.\n_START_SECTION_\nZmaj kot bajeslovna \xc5\xbeival\n_START_PARAGRAPH_\nLjudje so si poleg mitolo\xc5\xa1kih oseb predstavljali tudi mitolo\xc5\xa1ke \xc5\xbeivali, njihova gibanja in dejanja. Bile so v podobah zmajev, ve\xc4\x8dglavih ka\xc4\x8d, volkov, psov, polkonj, enorogov, zlatorogov, ptic itd. Ljudje so se tako kot danes tudi v preteklosti morali spopadati s \xc5\xa1tevilnimi naravnimi pojavi. Da so pre\xc5\xbeiveli in vztrajali v skrivnostnem svetu so si stvari razlagali po svoje in v teh razlagah so nastopala skrivnostna in nadnaravna bitja. Zelo pogosti so zmaji, ki bruhajo ogenj in imajo lahko ve\xc4\x8d glav hkrati. Velikokrat imajo tri, sedem, devet ali celo ve\xc4\x8d glav (\xc5\xa1tevilo glav je mnogokratnik \xc5\xa1tevila tri ali sedem, ker so to pravlji\xc4\x8dna \xc5\xa1tevila). Z vsemi glavami, ki jih zmaj ima, lahko nadzoruje vse ljudi, ves svet in celo vse planete v vesolju. Imenujejo jih razli\xc4\x8dno kot na primer drak, lintvern, pozoj, viza, celo premog. Zmaj je me\xc5\xa1anica ku\xc5\xa1\xc4\x8darja, ka\xc4\x8de in pti\xc4\x8da, kar mu omogo\xc4\x8da, da lahko leti, \xc5\xbeivi v vodi in pod zemljo. V evropskem izro\xc4\x8dilu pooseblja zlo, medtem ko na Kitajskem predstavlja cesarsko mo\xc4\x8d. Zmaj lahko v vodi povzro\xc4\x8di hude nesre\xc4\x8de, njegovi premiki pod zemljo in v notranjosti gora pa povzro\xc4\x8dajo plazove, udor vode. Zmaja so imeli za povzro\xc4\x8ditelja skoraj vseh naravnih katastrof.\n_START_SECTION_\nZmaj v slovenskih ljudskih pravljicah\n_START_PARAGRAPH_\nV slovenskih pravljicah se zmaj najve\xc4\x8dkrat naseli v jezeru ali votlini. Izvali se iz petelinjega jajca ali pa se v njega spremeni hudobni gra\xc5\xa1\xc4\x8dak, ki povzro\xc4\x8da ljudem ni\xc4\x8d drugega kot samo gorje. S svojimi premiki povzro\xc4\x8da \xc5\xa1kodo na pridelku in zato ljudje trpijo hudo lakoto. Da se zmaj umiri in ne povzro\xc4\x8da \xc5\xa1kode, mu morajo v zameno vsak mesec ali leto prina\xc5\xa1ati kravo ali ovco, da si pote\xc5\xa1i lakoto. Velikokrat pa mu morajo \xc5\xbertvovati mlada dekleta. Da se ga znebijo, mu v \xc5\xbertev podtaknejo apno in , ko po obedu pije vodo, po\xc4\x8di. V pravljicah, kjer kralj obljubi tistemu, ki ubije zmaja, svojo h\xc4\x8derko, pa mora po navadi junak zmaju posekati glave in si s tem prislu\xc5\xbei nagrado.'